Iako mu je 74. na plećima, mještani jednog sela iz sjeverozapadne Hrvatske strahuju od dana kada će njihov susjed F. D. napustiti bolnicu u Popovači. Jer, ondje je već treći put, na višegodišnjem liječenju, zbog svoje uporne, nezadržive i, čini se, neizlječive potrebe za podmetanjem požara.

Platila susjedova slama

Prvi je potpalio kada mu je bilo 18 godina. Završio je u Vrapču, a potom je desetak godina palio po svom kraju i tvrtkama u kojima je radio. Kada je uhvaćen na djelu, upućen je prvi put i u Popovaču, a tijekom 15-godišnjeg liječenja oduzeta mu je i poslovna sposobnost; skrbnik mu je najprije bio otac, potom susjed, no nakon izlaska na slobodu, nije dugo izdržao: lutao je, radio sezonske poslove, no na povratku kući ovaj put “platila” je susjedova slama.

F. D. je muškarac iz ruralne sredine, nižeg intelektualnog statusa, iz obitelji narušenih odnosa, sklon piću i paljenju vatre u mjestu stanovanja. Počeo je paliti iz užitka, nastavio iz bezobzirne osvete. Upravo navedene osobine koje posjeduje čine ga “piromanom iz udžbenika”, otkriva dr. Dražen Kovačević, forenzični psiholog iz Neuropsihijatrijske bolnice u Popovači, govoreći o toj iznimno aktualnoj temi zbog požara koji cijelo ljeto bijesne Jadranom, ponajviše izazvani ljudskim faktorom.

– Ta neodoljiva potreba za podmetanjem vatre spada u poremećaje kontrole impulsa, poput kockanja ili kleptomanije. Nastaje zbog zadovoljstva koje osoba pritom doživljava bez ikakva osjećaja krivnje. Najčešći uzroci takva ponašanja su nemir i bijes pa je nemoguće predvidjeti kad će se djelo ponoviti – tumači dr. Kovačević, otkrivajući da su piromani u 85 posto slučajeva – muškarci. Oni se, pri činjenju takvih djela najčešće nalaze u stanju razdražljivosti i, često, pod utjecajem alkohola, osobito ako se potpaljivanje događa noću. Vrlo često su u pitanju mentalno retardirane osobe, motivirane željom za skretanjem pozornosti ili ljutnjom prema drugoj osobi. Podmeće li se, što je rjeđe, požar u urbanoj sredini, uzrok je najčešće psihoza.

Uživaju kad gori

– Kod pacijenata sklonih podmetanju požara uvijek postoji rizik od ponavljanja djela. Oni uživaju kad vatra gori, ne shvaćajući da se požar može i proširiti. Unatoč dugotrajnom terapijskom postupku teško je postići napredak jer zbog nižeg intelektualnog statusa ti ljudi ne uče na vlastitim pogreškama pa vrlo često ponavljaju djelo, čije posljedice ne shvaćaju – kaže dr. Dražen Kovačević.

Tri požara u mjesec dana - to netko podm Tri požara u mjesec dana - to netko podmeće

Skradinsko područje u posljednjih mjesec dana meta je piromana. U to su uvjereni mještani Bratiškovaca kod Skradina, gdje je ponovno gorjelo u posljednja tri dana i gdje su vatrogasci opet nadljudskim naporima obranili kuće. – To netko nenormalan podmeće jer ovdje nema vlaka koji bi bacio iskru – dobacio nam je jedan od mještana okupljenih ispred vatrene fronte koja je iz Bratiškovaca u nedjelju navečer kretala prema Ićevu i Ružićima. Mještani su pilili stabla i polijevali okućnice, a u Ićevu su stanovnici i evakuirani. Pet članova lokalnog DVD-a našlo se u vatrenom okruženju i spašeni su bacanjem vodenih bombi. U ponedjeljak ujutro šibenski vatrogasci opet su zatražili pomoć iz zraka, za natapanje rubnih dijelova požarišta. – Čak tri velika požara na skradinskom području u posljednjih mjesec dana u kojima je izgorjelo oko 800 ha raslinja, te nekoliko manjih - to nije normalno. O svemu smo obavijestili i policiju – rekao nam je Darko Dukić, zapovjednik šibenske javne vatrogasne postrojbe, ističući kako su, na sreću, svi objekti obranjeni. Požar je u ponedjeljak izbio i na području Perkovića, Vrpolja i zaleđa Vodica. (fš)